b"\n_START_ARTICLE_\nMonte Blue\n_START_PARAGRAPH_\nMonte Blue (oikealta nimelt\xc3\xa4\xc3\xa4n Gerard Montgomery Blue, 11. tammikuuta 1887 Indianapolis, Indiana \xe2\x80\x93 18. helmikuuta 1963 Milwaukee, Wisconsin) oli yhdysvaltalainen elokuvan\xc3\xa4yttelij\xc3\xa4, joka n\xc3\xa4ytteli romanttista miesp\xc3\xa4\xc3\xa4osaa monissa elokuvissaan._NEWLINE_Bluen is\xc3\xa4 kuoli pojan ollessa 8-vuotias ja h\xc3\xa4nen \xc3\xa4itins\xc3\xa4 j\xc3\xa4i viiden lapsen yksinhuoltajaksi. Koska \xc3\xa4iti ei pystynyt el\xc3\xa4tt\xc3\xa4m\xc3\xa4\xc3\xa4n viitt\xc3\xa4 lasta, Blue ja h\xc3\xa4nen veljens\xc3\xa4 l\xc3\xa4htiv\xc3\xa4t Soldier's and Sailor's Children's Home -koulukotiin. Ennen elokuva-alalle siirtymist\xc3\xa4 Blue ty\xc3\xb6skenteli useissa eri ammateissa, kuten palomiehen\xc3\xa4, rautateiden rakentajana ja kaivosmiehen\xc3\xa4. Lopulta h\xc3\xa4n p\xc3\xa4\xc3\xa4tyi D. W. Griffithin studiolle, jossa h\xc3\xa4n teki hanttihommia aina tarvittaessa. _NEWLINE_H\xc3\xa4nen ensimm\xc3\xa4inen elokuvansa oli D. W. Griffithin Kansakunnan synty, jossa h\xc3\xa4n toimi sijaisn\xc3\xa4yttelij\xc3\xa4n\xc3\xa4. Blue sai my\xc3\xb6s pienen roolin Griffithin elokuvaan Suvaitsemattomuus. Esitetty\xc3\xa4\xc3\xa4n Dantonia elokuvassa Orpolapset h\xc3\xa4n alkoi saada p\xc3\xa4\xc3\xa4rooleja ja h\xc3\xa4n p\xc3\xa4\xc3\xa4si n\xc3\xa4yttelem\xc3\xa4\xc3\xa4n Clara Bow'n, Gloria Swansonin ja Norma Shearerin rinnalle. Blue oli harvoja mykk\xc3\xa4elokuvakauden t\xc3\xa4htin\xc3\xa4yttelij\xc3\xb6ist\xc3\xa4, joiden ura jatkui \xc3\xa4\xc3\xa4nielokuvien tulon my\xc3\xb6t\xc3\xa4. H\xc3\xa4n jatkoi elokuvien parissa vuoteen 1954 asti, jonka j\xc3\xa4lkeen h\xc3\xa4n vet\xc3\xa4ytyi el\xc3\xa4kkeelle. El\xc3\xa4kkeell\xc3\xa4 ollessaan h\xc3\xa4n teki satunnaisia esiintymisi\xc3\xa4 televisio-ohjelmissa. _NEWLINE_Blue kuoli syd\xc3\xa4ninfarktiin 76-vuotiaana vuonna 1963."